Spoštovani,

na Zdravniški zbornici Slovenije pozdravljamo vašo pobudo in se vam zahvaljujemo za jasno izpostavitev problematike zobozdravstvene oskrbe starejših, še posebej tistih, ki bivajo v domovih za starejše občane. Z vami delimo zaskrbljenost zaradi dolgotrajne neurejenosti sistema in verjamemo, da je skrajni čas za konkretne in sistemske ukrepe.

Zbornica se že več let zavzema za izboljšanje razmer na tem področju. Zavedamo se, da dobro ustno zdravje pomembno prispeva k splošnemu zdravju in kakovosti življenja ter je še posebej ključno pri starejših, ki so zaradi kroničnih bolezni, funkcionalnih omejitev in pogosto socialne izključenosti še toliko bolj ranljivi.

V okviru projekta [**Ustno zdravje**](https://www.zdravniskazbornica.si/za-javnost/ustno-zdravje), ki ga Zdravniška zbornica Slovenije izvaja že **šest let** ob svetovnem dnevu ustnega zdravja (20. marec), svoje aktivnosti pogosto posvečamo prav starostnikom.

Tako smo v letih **2022 in 2023 ob svetovnem dnevu ustnega zdravja v domovih** DEOS Medvode, Notranje Gorice in Cerknica **izvedli brezplačne izobraževalne delavnice**, **namenjene stanovalcem**. Študenti dentalne medicine so jim najprej predstavili pomen ustrezne ustne higiene ter pravilne postopke njenega izvajanja, nato pa so znanje poglobili s praktičnimi prikazi in usmerjenimi vajami.

Med 17. in 21. marcem **2025** smo v Ljubljani in okolici organizirali **osem brezplačnih delavnic v domovih za starejše** (DEOS Črnuče, DSO Bežigrad, DSO Bokalce, DSO Kolezija, DEOS Medvode, DEOS Notranje Gorice, DUC Tabor, DUC Roza kocka), na katerih je sodelovalo več kot 130 starostnikov. Delavnice so potekale v sodelovanju s študenti dentalne medicine in Zbornico zdravstvene in babiške nege Slovenije. Osrednji namen je bil obnoviti znanje o ustni higieni, izpostaviti ključne spremembe v ustni votlini ter predstaviti pravilne tehnike nege – tako za osebe z lastnimi zobmi kot za uporabnike zobnih nadomestkov.

Na [novinarski konferenci](https://www.zdravniskazbornica.si/informacije-publikacije-in-analize/obvestila/2025/03/20/ve%C4%8D-kot-polovica-starostnikov-v-domovih-za-starej%C5%A1e-ob%C4%8Dane-ima-zaradi-pomanjkanja-rednih-zobozdravstvenih-pregledov-nezdravljene-bolezni-v-ustni-votlini), organizirani ob tej priložnosti, smo skupaj s strokovnjaki različnih profilov predstavili naslednje ključne predloge, ki naslavljajo tudi vrzeli, izpostavljene v vašem pismu:

* vključitev zobozdravstva v obvezne zdravstvene preglede stanovalcev DSO (vsaj enkrat letno),
* vzpostavitev mobilnih zobozdravstvenih timov (po vzoru mobilnih oftalmoloških enot),
* subvencioniranje samoplačniških zobozdravstvenih storitev za najrevnejše (npr. preko socialnih služb),
* usposabljanje osebja DSO za prepoznavanje zobnih težav in pomoč pri higieni,
* zagotovitev prilagojenih medicinskih pripomočkov za prebivalce domov za starejše občane (npr. pomagala za čiščenje, električne ščetke, samba),
* izobraževanje študentov in ustnih higienikov o ustnem zdravju starostnikov.

Vse te predloge je že obravnaval Odbor za zobozdravstvo pri Zdravniški zbornici Slovenije, ki jih bo tudi uradno naslovil na pristojne odločevalce.

Zavedamo se, da so kadrovska preobremenjenost, pomanjkanje usposobljenega osebja in nepovezanost informacijskih sistemov (npr. zdravstvenih kartotek) med glavnimi ovirami za kakovostno zobozdravstveno oskrbo starostnikov. Zato trenutno izvajamo **anketo med zaposlenimi v domovih za starejše**, s katero želimo pridobiti natančnejši vpogled v vsakodnevne izzive in dejanske zmožnosti izvajanja ustne higiene v teh ustanovah.

Odbor za zobozdravstvo pri ZZS je v luči sistemskih sprememb na področju dolgotrajne oskrbe leta 2024 predlagal uvedbo **mobilnih zobozdravstvenih enot**, ki bi omogočile dostop do nujne zobozdravstvene oskrbe za nepokretne stanovalce oskrbnih in negovalnih domov. Pobudo smo naslovili na Ministrstvo za solidarno prihodnost, kjer so takrat potrdili možnost financiranja tovrstnih enot iz sredstev evropske kohezijske politike.

Po predlogu odbora za zobozdravstvo bi mobilno enoto predstavljal zobozdravnik, ki izvaja storitve neposredno ob postelji pacienta, ali pa bi bile v domovih organizirane gostujoče ambulante z dogovorjenimi storitvami. Pobudo smo naslovili tudi na Razširjeni strokovni kolegij za zobozdravstvo pri MZ, ki je ob tem poudaril, da bi se zobozdravstvene storitve ob postelji lahko izvajale ne le v domovih za starejše občane (DSO), temveč tudi v domači in bolnišnični oskrbi. Zato RSK zagovarja predvsem vzpostavitev mobilnih enot z ustrezno prenosno opremo, saj ambulante v posameznih DSO-jih ne bi rešile dostopnosti za vse.

Zdravniška zbornica Slovenije se je lani (2024) skupaj z Domom dr. Janka Benedika Radovljica, Nacionalnim inštitutom za javno zdravje ter ministrstvoma za zdravje in za solidarno prihodnost prijavila tudi na **evropski projekt z naslovom *»Meeting consumer 65+ needs in oral care«***. Šlo je za obsežno pobudo, namenjeno izboljšanju ustnega zdravja starejših oseb v Sloveniji, zlasti tistih, ki živijo v institucionalnem varstvu in so pogosto brez dostopa do zobozdravstvene oskrbe.

V središču projekta je bil razvoj mobilnih zobozdravstvenih enot in postavitev pilotnega zobozdravstvenega laboratorija znotraj doma za starejše kot prvi korak k vzpostavitvi mreže devetih takih enot po vsej Sloveniji. Čeprav projekt v tem razpisnem krogu ni bil izbran za financiranje, to ne zmanjšuje njegove pomembnosti. Nasprotno, predstavlja dodatno spodbudo, da začnemo to področje sistematično razvijati tudi z lastnimi sredstvi in povezovanjem obstoječih institucij in tu bosta vaša pomoč in pobuda izjemno pomembi.

Zbornica nadaljuje tudi z **dnevi odprtih vrat zobozdravniških ambulant**, v okviru katerih so zobozdravniki v zadnjih dveh letih razpisali več kot 600 terminov za brezplačne posvete in preventivne preglede. Naslednji dan odprtih vrat bo organiziran jeseni.

Verjamemo, da lahko le z usklajenim sodelovanjem strokovnjakov, ustanov, civilne družbe in odločevalcev oblikujemo sistem, ki bo starejšim omogočal dostojno in enakopravno zobozdravstveno oskrbo. Pobude, zapisane v vašem pismu podpiramo, saj so v veliki meri skladne z našimi prizadevanji.

Iskreno upamo, da bo vaše javno pismo spodbudilo politično voljo in konkretno ukrepanje vseh pristojnih. Z veseljem vas vabimo k tesnejšemu sodelovanju ter predlagamo, da v prihodnjih tednih organiziramo skupni sestanek, na katerem bomo skupaj iskali poti do uresničitve skupnih ciljev.

S spoštovanjem,  
Odbor za zobozdravstvo pri Zdravniški zbornici Slovenije